MINTแกร่งทริสแจกAม็อบไม่ระคาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ม็อบยึดราชประสงค์ไม่ระคาย MINT ทริส เรทติ้ง แจกเครดิต A แนวโน้มคงที่ ม็อบไม่มีนัยสำคัญต่อฐานะการเงิน 
บริษัท ทริส เรทติ้ง ประกาศคงอันดับเครดิตองค์กรและตราสารหนี้ชุดปัจจุบันของบริษัท ไมเนอร์ อินเตอร์เนชั่นแนล (MINT) ที่ระดับ “A” ด้วยแนวโน้ม “คงที่” และคงอันดับเครดิตหุ้นกู้ชุดใหม่ไม่มีประกัน วงเงินไม่เกิน 2,500 ล้านบาท ที่ระดับ “A” 
สำหรับอันดับเครดิตสะท้อนถึงความหลากหลายของธุรกิจที่มีแบรนด์สินค้าและบริการเป็นที่ยอมรับ ซึ่งช่วยเสริมให้บริษัทมีสถานะทางการตลาดที่แข็งแกร่งทั้งในธุรกิจโรงแรม ธุรกิจอาหารบริการด่วน และธุรกิจค้าปลีก รวมถึงการมีคณะผู้บริหารที่มีความสามารถ การเติบโตของธุรกิจโรงแรมและการบริหารโรงแรมในต่างประเทศ และโอกาสในการขยายธุรกิจอาหารบริการด่วนผ่านแฟรนไชส์ทั้งในและต่างประเทศ 
“จุดเด่นนี้อาจถูกบั่นทอนบางส่วนจากปัจจัยหลากหลายที่กระทบในทางลบต่ออุตสาหกรรมท่องเที่ยวในช่วง 2 ปีที่ผ่านมา รวมทั้งลักษณะของธุรกิจโรงแรมที่ขึ้นอยู่กับฤดูกาล และถูกกระทบจากปัจจัยภายนอกได้ง่าย เช่น ความขัดแย้งทางการเมืองที่ยืดเยื้อและทวีความรุนแรงยิ่งขึ้น ซึ่งส่งผลกระทบโดยตรงต่อการท่องเที่ยว และทำลายความเชื่อมั่นของผู้บริโภค โดยรวมจะเป็นแรงกดดันในการประกอบธุรกิจของบริษัทในปีนี้” ทริส เรทติ้ง ระบุ
ทั้งนี้ ทริส เรทติ้ง ยังคาดว่าปีนี้ MINT จะยังคงมีผลการดำเนินงานที่ดี โดยไตรมาสแรกมีรายได้เพิ่มขึ้น 24% และมีเงินสดจากการดำเนินงานขึ้นมาอยู่ที่ 1,004 ล้านบาท 
นอกจากนี้ การชุมนุมของกลุ่มต่อต้านรัฐบาลในย่านธุรกิจของกรุงเทพฯ ยังก่อให้เกิดความเสียหายต่อธุรกิจในบริเวณพื้นที่โดยรอบอย่างมาก ซึ่งรวมถึงธุรกิจอาหารบริการด่วน และห้างสรรพสินค้าด้วย โดยบริษัทนั้นได้รับผลกระทบในธุรกิจหลักทั้ง 3 ประเภท ได้แก่ ธุรกิจโรงแรม อาหาร และค้าปลีกในบางพื้นที่ ทริส เรทติ้ง คาดว่าความเสียหายในครั้งนี้เป็นเพียงส่วนน้อยเมื่อเปรียบเทียบกับโครงสร้างธุรกิจโดยรวม และจะไม่ก่อให้เกิดผลกระทบอย่างมีนัยสำคัญต่อฐานะการเงินของบริษัท 
ด้านนายนริศ เชยกลิ่น รองกรรมการผู้จัดการใหญ่ สายงานการเงินและบัญชี บริษัท เซ็นทรัลพัฒนา (CPN) กล่าวว่า บริษัทมีกำไรสุทธิ 950.83 ล้านบาท มีกำไรต่อหุ้น 0.44 บาท เพิ่มขึ้นถึง 57% จากงวดเดียวกันของปีก่อนที่มีกำไรสุทธิ 603.17 ล้านบาท มีกำไรต่อหุ้น 0.28 บาท